Official Journal L 094 , 14/04/2000 P. 0043 - 0044



KOMISIJOS SPRENDIMAS 2000 m. balandžio 5 d. iš dalies keičiantis Sprendimą 91/516/EEB, nustatantį sudedamųjų dalių, kurias uždrausta dėti į kombinuotuosius pašarus, sąrašą (pranešta dokumentu Nr. C(2000) 930) (tekstas svarbus EEE) (2000/285/EB) EUROPOS BENDRIJŲ KOMISIJA, atsižvelgdama į Europos bendrijos steigimo sutartį, atsižvelgdama į 1979 m. balandžio 2 d. Tarybos direktyvą 79/373/EEB dėl prekybos kombinuotaisiais pašarais ([1]) su paskutiniais pakeitimais, padarytais Direktyva 98/87/EB ([2]), ypač į jos 10 straipsnio e punktą, kadangi: (1) Pašarinės medžiagos gali judėti Bendrijoje tik tada, jeigu jos yra tinkamos vartoti, natūralios ir geros prekinės kokybės. Pašarinės medžiagos neturi kelti pavojaus gyvūnų arba žmonių sveikatai. (2) 1991 m. rugsėjo 9 d. Komisijos sprendimas 91/516/EEB ([3]), nustatantis sudedamųjų dalių, kurias uždrausta dėti į kombinuotuosius pašarus, sąrašą, su paskutiniais pakeitimais, padarytais Komisijos sprendimu 1999/420/EB ([4]), nustato pašarinių medžiagų, kurias uždrausta dėti į kombinuotuosius pašarus, sąrašą. (3) Patirtis rodo, kad siekiant apsaugoti žmonių ir gyvūnų sveikatą būtina didinti gyvūnų mitybai naudojamų pašarinių medžiagų saugumą, ypač atsižvelgiant į neseniai gautus pranešimus apie dumblo iš nuotėkų valymo įmonių naudojimą gyvūnų mitybai. (4) Atliekos, surenkamos ir (arba) susidarančios per įvairius nuotėkų valymo proceso etapus (fizinį, cheminį ir biologinį), negali būti laikomos tinkamu gyvūnų mitybos šaltiniu nepriklausomai nuo tolesnio šių atliekų perdirbimo ir nuotėkų kilmės. (5) Nors Sprendimas 91/516/EEB draudžia į kombinuotuosius pašarus kaip pašarines medžiagas dėti dumblo iš srutų valymo įmonių, jame nepateikiami terminų "dumblas" arba "srutos" apibrėžimai. Todėl yra pageidautina patikslinti tekstą nurodant, kad draudimas taikomas ne tik "biologinio valymo" metu susidariusioms nuosėdoms, bet ir kitoms atliekoms, kurios surenkamos per pirminį nuotėkų valymą bei kitus nuotėkų fizinio ir cheminio valymo etapus. Be to, svarbu pabrėžti, kad žodis "srutos" reiškia ne tik nuotėkas iš miesto nutekamųjų vamzdynų, bet ir kitas nuotėkas, tarp jų - iš gyvūninės kilmės produktų perdirbimo įmonėms priklausančių vandens valymo įrenginių. (6) 1990 m. lapkričio 27 d. Tarybos direktyva 90/667/EEB, nustatanti gyvūninės kilmės atliekų šalinimo, perdirbimo, jų pateikimo į rinką ir gyvūninės arba žuvies kilmės pašaruose esančių ligų sukėlėjų prevencijos veterinarijos taisyklės ir iš dalies pakeičianti Direktyvą 90/425/EEB ([5]), nustato reikalavimus gyvūninių atliekų perdirbimo įmonėms. (7) 1991 m. gegužės 21 d. Tarybos direktyva 91/271/EEB dėl miesto nuotėkų valymo ([6]) pateikia terminų "miesto nuotėkos", "buitinės nuotėkos" ir "gamybinės nuotėkos" apibrėžimus. (8) 1998 m. lapkričio 3 d. Tarybos direktyva 98/83/EB dėl žmonėms vartoti skirto vandens kokybės ([7]) nustato reikalavimus, kuriuos atitinkantis vanduo yra laikomas "sveiku ir švariu". (9) 1991 m. liepos 22 d. Tarybos direktyva 91/493/EEB, nustatanti sveikatos reikalavimus, reglamentuojančius žuvininkystės produktų gamybą ir jų pateikimą į rinką ([8]), nurodo, kad "švarus jūros vanduo" negali būti užkrėstas mikrobais, jame negali būti pavojingų medžiagų ir (arba) toks kiekis nuodingo jūrinio planktono, kuris pakenktų žuvininkystės produktų sveikumui. (10) Šios nuostatos yra laikinos ir turėtų būti patikslinamos atsižvelgiant į 1995 m. gruodžio 22 d. Tarybos direktyvos 95/69/EB, nustatančios pašarų sektoriuje veikiančių tam tikrų įmonių ir tarpininkų patvirtinimo ir įregistravimo sąlygas ir tvarką ir iš dalies pakeičiančios Direktyvas 70/524/EEB, 74/63/EEB, 79/373/EEB ir 82/471/EEB ([9]), būsimą dalinį pakeitimą; toks dalinis pakeitimas galėtų nustatyti tam tikrų pašarinių medžiagų gamintojų patvirtinimo sąlygas. (11) Šiame sprendime numatytos priemonės atitinka Pašarų nuolatinio komiteto nuomonę, PRIĖMĖ ŠĮ SPRENDIMĄ: 1 straipsnis Sprendimo 91/516/EEB priedo 5 punktas yra pakeičiamas tokiu tekstu: "5. Visos atliekos, gautos iš įvairių miesto, buitinių ir gamybinių nuotėkų (*) valymo proceso etapų, nepriklausomai nuo tolesnio šių atliekų perdirbimo ir nepriklausomai nuo nuotėkų kilmės. Terminas "nuotėkos" nereiškia "gamybinio vandens", t. y. vandens iš nepriklausomų vamzdynų, integruotų į maisto arba pašarų įmones; jeigu į šiuos vamzdynus tiekiamas vanduo, jis turi būti sveikas ir švarus (*). Žuvininkystės įmonių atveju į minėtus vamzdynus taip pat gali būti tiekiamas švarus jūros vanduo (*). Gamybiniame vandenyje gali būti tik pašarų ar maisto produktų medžiagų ir techniškai juose negali būti valymo medžiagų, dezinfekcijos priemonių ar kitų medžiagų, neleistinų naudoti pagal gyvūnų mitybos teisės aktus. Gyvūninės kilmės medžiagos gamybiniame vandenyje apdorojamos pagal Tarybos direktyvos 90/667/EEB reikalavimus. (*) Kaip apibrėžta 1991 m. gegužės 21 d. Tarybos direktyvos 91/271/EEB dėl miesto nuotėkų valymo 2 straipsnyje. (*) Kaip nurodyta 1998 m. lapkričio 3 d. Tarybos direktyvos 98/83/EB dėl žmonėms vartoti skirto vandens kokybės 4 straipsnyje. (*) Kaip apibrėžta 1991 m. liepos 22 d. Tarybos direktyvos 91/493/EEB, nustatančios sveikatos reikalavimus, reglamentuojančius žuvininkystės produktų gamybą ir jų pateikimą į rinką, 2 straipsnyje. 2 straipsnis Šis sprendimas taikomas nuo 2000 m. rugpjūčio 1 d. 3 straipsnis Šis sprendimas skirtas valstybėms narėms. Priimta Briuselyje, 2000 m. balandžio 5 d. Komisijos vardu David BYRNE Komisijos narys [1] OL L 86, 1979 4 6, p. 30. [2] OL L 318, 1998 11 27, p. 43. [3] OL L 281, 1991 10 9, p. 23. [4] OL L 162, 1999 6 18, p. 69. [5] OL L 363, 1990 12 27, p. 51. [6] OL L 135, 1991 5 30, p. 40. [7] OL L 330, 1998 12 5, p. 32. [8] OL L 268, 1991 9 24, p. 15. [9] OL L 332, 1995 12 30, p. 15.